Iltakello (Laine)
Riemastu, raukka rinta,
 Jo iltakello soi!
 Se rauhaa rakkahinta
 Sinulle huminoi.
 Yl’ vetten, vuorten, laaksojen
 Sen ääni raitis raikuu,
 Hyvyyttä Herran taivaisen
 Se kaikkialla kaikuu.

 Se lausuu: ”riemuitkaatte
 Te kurjat syntiset,
 Taas lepopäivän saatte,
 Olkaatte iloiset!
 Vapaina maailmaisista
 Te saatte hyörinnöistä
 Huolehtia ikuisista
 Elonne pyrinnöistä.

 Vaan armon kalliist’ aikaa
 Taas viikko vierähti,
 Lähemmäs tuonta, hautaa
 Ikänne ennähti.
 Siis siirtykäätte sievemmin
 Turhuuden tanterilta,
 Kun kerkein rientää askelin
 Näin elämänne ilta!”

[Juho] Laine.

Lähde: Päijänne 29.10.1878.

Juho Laine
Runot
Päijänne
1878